2020. gada 14. maijā Rīkojums Nr. 263

Rīgā (prot. Nr. 32 10. §)

**Par valsts pētījumu programmu "Latvijas kultūra – resurss**

**valsts attīstībai"**

1. Saskaņā ar Zinātniskās darbības likuma 13. panta otrās daļas 3. punktu, kā arī ievērojot Ministru kabineta 2018. gada 4. septembra noteikumu Nr. 560 "Valsts pētījumu programmu projektu īstenošanas kārtība" 4. punktu, apstiprināt valsts pētījumu programmu "Latvijas kultūra – resurss valsts attīstībai" 2020.–2022. gadam (turpmāk – programma).

2. Noteikt Kultūras ministriju par atbildīgo institūciju programmas īstenošanā.

3. Programmas kopējais finansējums 2020.–2022. gadam ir 1 075 350 *euro*. Programmu finansē no Kultūras ministrijas valsts budžeta programmā 20.00.00 "Kultūrizglītība" piešķirtajiem valsts budžeta līdzekļiem.

4. Programmas virsmērķis ir Latvijas mākslas un kultūras kapitāla efektīva izmantošana Latvijas ilgtspējīgai attīstībai.

5. Programmas mērķis ir attīstīt cilvēkkapitālu un zināšanu bāzi humanitārajās zinātnēs, mākslas zinātnēs un sociālajās zinātnēs par procesiem Latvijas mākslinieciskās jaunrades un kultūras mantojuma jomā, to sociālo un ekonomisko ietekmi un ilgtspēju.

6. Lai sasniegtu programmas mērķi, noteikt šādus programmas uzdevumus:

6.1. attīstīt zināšanu bāzi par mākslinieciskās jaunrades vēsturi un aktuālajiem procesiem Latvijas kultūrā, tai skaitā mūzikā, literatūrā, teātra un dejas mākslā, vizuālajā mākslā, dizainā, arhitektūrā, audiovizuālajā un filmu mākslā un citās jomās, kā arī par sabiedrības un radošo kopienu iesaistes un līdzdalības praksēm un kultūras un mākslas procesu daudzveidību, ilgtspēju un saikni ar kultūras un kultūrizglītības vajadzībām, sekmējot pētniecības, augstākās izglītības un mākslinieciskās jaunrades saikni;

6.2. attīstīt zināšanu bāzi par Latvijas kultūras mantojuma (materiālā, nemateriālā, dokumentārā) aizsardzību, saglabāšanu, tālāknodošanu, komunikācijas un pārvaldības jautājumiem, ņemot vērā mūsdienu tehnoloģiskās iespējas, ekonomiskos, sociālos un vides apstākļus, kultūras mantojuma un atmiņas institūciju lomu, kā arī par sabiedrības, īpaši jauniešu, un mantojuma kopienu iesaistes un līdzdalības praksēm;

6.3. attīstīt pētniecības metodes un zināšanu bāzi par mākslinieciskās jaunrades un kultūras mantojuma nozaru ietekmi, tostarp sociālo un ekonomisko ietekmi, pārneses efektiem un lomu Latvijas valsts, sabiedrības un tautsaimniecības ilgtspējīgā attīstībā un nacionālās identitātes veidošanā.

7. Programmas īstenošanā noteikt šādus kopīgus (horizontālos) uzdevumus:

7.1. veidot un attīstīt starpdisciplināras konkurētspējīgas zinātnieku grupas programmas tematiskajās jomās;

7.2. sekmēt zinātnieku iesaisti un viņu zinātniskās darbības attīstību programmas tematiskajās jomās;

7.3. attīstīt mākslinieciskās jaunrades un kultūras mantojuma pētniecības metodes, tai skaitā digitālās metodes, integrējot tās kultūras jomu augstākās izglītības studiju programmās un kultūras mantojuma institūciju darbībā;

7.4. attīstīt zinātnisko grupu sadarbību ar mākslinieciskās jaunrades un kultūras mantojuma nozarēm, tostarp sagatavojot šīm nozarēm nepieciešamos speciālistus;

7.5. iesaistīties izglītības procesā, tostarp izmantot programmas zinātniskos rezultātus augstākās izglītības studiju procesā, nodrošināt prakses un darba iespējas studējošajiem, attīstot ar programmu saistītas maģistrantūras un doktorantūras studiju programmas;

7.6. iesaistīties starptautiskos sadarbības tīklos un konsorcijos, īstenojot projektus Eiropas Savienības fondu un citās starptautiskās pētniecības programmās;

7.7. informēt sabiedrību, iesaistot atbilstošās mērķa grupas, lai veicinātu zināšanu pārnesi, izpratni par pētniecības lomu un devumu sabiedrībai nozīmīgu jautājumu risināšanā;

7.8. veicināt zināšanu pārnesi, nodrošinot rīcībpolitikas ieteikumu izstrādi;

7.9. programmas īstenošanā nodrošināt sadarbību kopīgu aktivitāšu ietvaros (piemēram, publicēti oriģināli zinātniskie raksti, organizēti sabiedrības informēšanas pasākumi, konferences un semināri), tostarp ar kultūras mantojuma un atmiņas institūcijām.

8. Programmas īstenošanā noteikt šādus galvenos sasniedzamos rezultātus:

8.1. priekšlikumu sagatavošana rīcībpolitikas plānošanai un ieviešanai, ņemot vērā aktuālos procesus Latvijas mākslinieciskās jaunrades un kultūras mantojuma jomā;

8.2. kultūras ietekmes, tostarp sociālās un ekonomiskās ietekmes, mērīšanas metodoloģijas risinājumu izstrāde;

8.3. datu kopu veidošana (piemēram, par aktuālajiem procesiem Latvijas mākslinieciskās jaunrades un kultūras mantojuma jomā, to sociālo un ekonomisko ietekmi un ilgtspēju);

8.4. pētniecības rezultātu integrācija izglītības procesā;

8.5. pētniecības rezultātu publikācijas brīvpiekļuves žurnālos un jaun­iegūtu pētniecības datu deponēšana pētniecības datu repozitorijos;

8.6. citi pētniecības specifikai atbilstoši rezultāti.

9. Programmas īstenošanas laiku bez papildu finansējuma piešķiršanas var pagarināt par vienu gadu, ja tas ir nepieciešams programmas un tās projektu rezultātu nostiprināšanai un publiskošanai.

Ministru prezidents A. K. Kariņš

Kultūras ministrs N. Puntulis